Zadeva C‑18/14
CO Sociedad de Gestión y Participación SA in drugi
proti
De Nederlandsche Bank NV
in
De Nederlandsche Bank NV
proti
CO Sociedad de Gestión y Participación SA in drugim
(Predlog za sprejetje predhodne odločbe,
ki ga je vložilo College van Beroep voor het Bedrijfsleven)
„Predhodno odločanje – Približevanje zakonodaj – Neposredno zavarovanje razen življenjskega zavarovanja – Direktiva 92/49/EGS – Členi 15, 15a in 15b – Skrbna ocena pridobitev in zvišanj kvalificiranega deleža – Možnost, da se odobritvi predlagane pridobitve doda omejitev ali zahteva“
Povzetek – Sodba Sodišča (četrti senat) z dne 25. junija 2015
1.        Prosto gibanje oseb – Svoboda ustanavljanja – Svoboda opravljanja storitev – Neposredno zavarovanje razen življenjskega zavarovanja – Direktiva 92/49 – Skrbna ocena pridobitev in zvišanj kvalificiranega deleža v zavarovalnicah – Možnost pristojnega nacionalnega organa, da odobritvi predlagane pridobitve doda omejitve ali zahteve – Dopustnost – Pogoj
(Direktiva Evropskega parlamenta in Sveta 2007/44, uvodna izjava 3; Direktiva Sveta 92/49, člen 15b(2))
2.        Prosto gibanje oseb – Svoboda ustanavljanja – Svoboda opravljanja storitev – Neposredno zavarovanje razen življenjskega zavarovanja – Direktiva 92/49 – Skrbna ocena pridobitev in zvišanj kvalificiranega deleža v zavarovalnicah – Obveznost pristojnega nacionalnega organa, da predlog pridobitve pogoji z omejitvami ali zahtevami preden bi mu lahko nasprotoval – Neobstoj – Taksativna merila, ki se uporabljajo za te omejitve in zahteve
(Direktiva Sveta 92/49, člen 15b(1))
3.        Prosto gibanje oseb – Svoboda ustanavljanja – Svoboda opravljanja storitev – Neposredno zavarovanje razen življenjskega zavarovanja – Direktiva 92/49 – Skrbna ocena pridobitev in zvišanj kvalificiranega deleža v zavarovalnicah – Možnost pristojnega nacionalnega organa, da naloži zahtevo glede upravljanja podjetja – Dopustnost – Pogoj – Spoštovanje načela sorazmernosti – Preveritev, ki jo mora opraviti nacionalno sodišče
(Direktiva Sveta 92/49, člen 15b(1))
1.        Direktivo 92/49 o spremembah Direktiv 73/239 in 88/357 in o uskladitvi zakonov in drugih predpisov o neposrednem zavarovanju razen življenjskega zavarovanja (tretja direktiva o premoženjskem zavarovanju), kakor je bila spremenjena z Direktivo 2007/44, je treba razlagati tako, da navedena direktiva ne nasprotuje temu, da država članica v skladu z nacionalno zakonodajo v položaju, v katerem bi lahko pristojni nacionalni organ predlagani pridobitvi veljavno nasprotoval na podlagi člena 15b(2) te direktive, temu organu dovoli, da bodisi na svojo pobudo bodisi s formalizacijo zavez, ki jih je ponudil predlagani pridobitelj, odobritvi predlaganih pridobitev doda omejitve ali zahteve, če to ne vpliva na pravice tega predlaganega pridobitelja po navedeni direktivi.
(Glej točko 34 in točko 1 izreka.)
2.        Direktivo 92/49 o spremembah Direktiv 73/239 in 88/357 in o uskladitvi zakonov in drugih predpisov o neposrednem zavarovanju razen življenjskega zavarovanja (tretja direktiva o premoženjskem zavarovanju), kakor je bila spremenjena z Direktivo 2007/44, je treba razlagati tako, da pristojnemu nacionalnemu organu ni treba predlaganemu pridobitelju naložiti omejitev ali zahtev, preden lahko nasprotuje predlagani pridobitvi. Kadar se ta organ odloči odobritvi predlagane pridobitve dodati omejitve ali zahteve, te ne smejo temeljiti na merilu, ki ni navedeno med tistimi, ki so našteta v členu 15b(1) navedene direktive, niti ne smejo prekoračiti tega, kar je potrebno za to, da bi predlagana pridobitev izpolnjevala ta merila.
(Glej točko 46 in točko 2 izreka.)
3.        Člen 15b(1) Direktive 92/49 o spremembah Direktiv 73/239 in 88/357 in o uskladitvi zakonov in drugih predpisov o neposrednem zavarovanju razen življenjskega zavarovanja (tretja direktiva o premoženjskem zavarovanju), kakor je bila spremenjena z Direktivo 2007/44, je treba razlagati tako, da načeloma ne nasprotuje temu, da pristojni nacionalni organ naloži zahtevo glede upravljanja podjetja, ki se nanaša na sestavo nadzornih svetov zavarovalnic, na katere se predlagana pridobitev nanaša.
Iz člena 15b(1)(d) Direktive 92/49 namreč izhaja, da pristojni nacionalni organi lahko nasprotujejo predlagani pridobitvi iz razloga, povezanega z zmožnostjo zadevne zavarovalnice, da bo v primeru te pridobitve izpolnila in naprej izpolnjevala bonitetne obveznosti, ki izhajajo zlasti iz te direktive, pri čemer v skladu s to določbo zmožnost zavarovalnice, da bo izpolnila in naprej izpolnjevala bonitetne obveznosti, pomeni, da ima skupina, katere del naj bi postala, strukturo, ki pristojnim organom omogoča učinkovit nadzor.
Mogoče pa je upravičeno oceniti, da lahko zahteva po zagotovitvi neodvisnosti nadzornega organa družbe prispeva h kakovosti in zanesljivosti bonitetnih informacij, ki jih mora ta predložiti in ki so nujne za to, da lahko pristojni organ opravlja učinkovit nadzor nad to družbo.
Zato je načeloma mogoče šteti, da je taka zahteva povezana z enim od meril, ki so našteta v členu 15b(1) Direktive 92/49.
Kljub temu mora predložitveno sodišče ob upoštevanju vseh okoliščin zadeve presoditi, ali je ta zahteva potrebna za to, da bi lahko zadevna pridobitev izpolnjevali merila iz te določbe.
(Glej točke 48, 52, 53 in 56, in točko 3 izreka.)